Na židovskom cintoríne v Rajci zhodili približne 20 náhrobných kameňov, informuje vo svojom vyhlásení humanitárna organizácia B´nai B´rith. Spolu so Židovskou náboženskou obcou v Bratislave tento čin odsúdili.

„Dozvedeli sme sa o tom včera večer počas zapaľovania sviečok pri príležitosti začiatku osláv židovského sviatku Chanuka, že tento akt sa už vyšetruje,“ uviedla organizácia.

Podľa predsedu žilinskej Židovskej náboženskej obce Pavla Frankla ich poškodili v období od 4. decembra do 22. decembra.

„Nie je to v prvom rade materiálna škoda. Tie kamene, až na dva kusy, sa dajú postaviť. Ide o morálne hľadisko – cintorín je mimo mesta, v kopci pri ceste, ktorá vedie do hôr. Chodí tam málo ľudí, nikto tam nebýva. Ľudia, ktorí tam išli, išli tam cielene. Aby zvalili kamene a urobili zle mŕtvym. A to je z môjho pohľadu ďaleko väčšia škoda, ako to, že ich budeme musieť znovu postaviť,“ zdôraznil Frankl.

Polícia už začala trestné stíhanie vo veci prečinu hanobenia miesta posledného odpočinku.

K činu došlo iba pár dní po tom, čo neznámi páchatelia zničili židovský cintorín v Námestove. (n, tasr)